钦定古今图书集成/明伦汇编/氏族典/第483卷 > 《廖用贤尚友录》 > 邵伯温
## 钦定古今图书集成/明伦汇编/氏族典/第483卷 > 《廖用贤尚友录》 > 邵伯温

按《宋史邵伯温传》：“伯温字子文，洛阳人，康节处士雍
之子也。以荐授大名府助教，调潞州长子县尉。绍圣
初，章惇为相，惇尝事康节，欲用伯温，伯温不往，惇不
悦，遂监永兴军铸钱监。秩满，惇犹在相位，伯温义不
至京师，从外台辟环庆路帅幕。徽宗即位，以日食求
言。伯温上书累数千言，大要欲复祖宗制度，辨宣仁”
诬谤，解元祐党锢，分君子小人，戒劳民用兵，语极恳
至。出监华州西岳庙。久之，知峡州灵宝县，徙芮城，除
主管耀州三白渠公事。童贯为宣抚，士大夫争出其
门，伯温闻其来，出他州避之。除知果州，擢提点成都
路刑狱，绍兴四年，卒。三子：溥、博、傅。